
Obiective: Reconsiderarea unora dintre paradigmele şi conceptele darwiniste, 
neodarwiniste, pavloviste, lorenziste şi behavioriste din domeniul etologiei, în scopul 
deprinderii cursanților cu gândirea liberă de prejudecăţi; formarea unei concepții 
ştiinţifice moderne privind mecanismele ce stau la baza comportamentului uman şi 
deosebirea fundamentală dintre acesta şi comportamentul animal; asigurarea unei baze 
ştiinţifice solide şi moderne în abordarea disciplinelor cu caracter aplicativ din domeniul 
psiho-pedagogic şi social. 


SINTEZA CURSULUI 


Prolegomena 


Etologia (gr. ethos = morav, obicei, atitudine) este o ramură a ştiinţelor psiho- 
sociale care studiază comportamentul animal (deosbit profund de cel uman) şi uman 
(inițial, etologia avea ca obiect exclusiv comportamentul animal). Includerea în obiectul 
aceleaşi ramuri ştiinţifice — etologia — a comportamentelor fiinţelor din cele două domenii 
atât de diferite, cel animal şi cel uman, o considerăm total nepotrivită, păgubitoare chiar, 
dacă judecăm lucrurile din perspectiva devenirii lumii materiale şi spirituale. Dacă, 
începând cu Konrad Lorenz (ca să ne referim la cel mai fervent susținător al ideii), acest 
demers urmărea înocularea ideii de continuitate (şi nu numai!) între lumea animală şi cea 
umană, în baza celor mai recente cercetări ştiinţifice, ne simțim, moralmente, obligați să 
respingem cu vehemenţă o astfel de opinie. Lumea umană nu este „un altfel” de lume 
animală (prea ne domină definiția dată omului de către stagirit!), ci „un altceva” decât 
aceasta! Or, tocmai acesta este motivul esenţial pentru care am denumit disciplina de care 
ne ocupăm - Etologie comparată: să evidenţiem deosebirile fundamentale dintre 
comportamentul animal şi comportamentul uman; la rigoare, ar fi trebuit să vorbim 
despre două discipline: Etologia animală (bio-psihologică) şi Etologia umană (bio-psiho- 
socio-culturală). 


Ar putea fi adusă obiecția -desigur, pertinentă- că procesele şi fenomenele de 
ordin superior pot fi mai bine şi mai uşor înțelese dacă se porneşte de la cunoaşterea 
proceselor şi fenomenelor de acelaşi gen, dar mai simple, aflate mai jos pe scara 
devenirii. Nimeni nu poate contesta avantajul unui asemenea demers. Ne-o dovedeşte 
Levi-Strauss, printre alții: pentru a înţelege societatea umană actuală, el coboară la 
societatea totemică, arhaică. Da, dar societatea totemică era tot societate umană, şi nu de 
alt gen; acesta este motivul pentru care Levi-Strauss nu a coborât la legitățile specifice 
animalelor “sociale” (albine, termite etc. care nu au nimic comun cu « socialul » uman). 
Meritul lui constă tocmai în aceea că a înţeles cât de gravă poate fi greşala extrapolării 
legităților dintr-o lume în alta. 

Comportamentul (potrivit Dicţionarului de Psihologie Larousse 2000) reprezintă 
“conduita unui subiect luat în considerare într-un anumit mediu şi într-o unitate de timp 
dată.” Într-o altă exprimare, comportamentul reprezintă « ansamblul manifestărilor 
obiective ale animalelor şi oamenilor prin care se exteriorizează viaţa psihică » (şi 
rațională, în cazul omului, adăugăm noi). Dacă ar fi să admitem “ad literam” aceste 
definiții, atunci s-ar impune ca psihoterapia, ca să nu ne referim la zone mai profunde ale 
psihologiei, să fie considerată o impostură. În primul rând, trăirea nu se desfăşoară într-o 
secțiune a timpului, adică doar în clipa prezentă, ci într-un segment temporal, care 
cuprinde, deopotrivă, trecutul, prezentul şi viitorul. În al doilea rând, în baza aceluiaşi 
raționament, mediul în care se manifestă un anumit comportament nu este unul omogen, 
dat la un moment anume, ci el reprezintă “sinteza” percepţiilor, asocierilor, 
semnificaţiilor şi raționamentelor izvorâte din viaţa deja trăită, din cea prezentă şi din cea 
proiectată a subiectului considerat. În al treilea rând, viața psihică a unui subiect, de cele 
mai multe ori, nu se exteriorizează obiectiv, ci dimpotrivă şi, din acest motiv, ea trebuie 
sondată şi adusă la “suprafaţă” prin tehnici speciale. 


CUPRINS 


(fiecare temă durează două ore de curs) 


I.Cauzalitate şi motivaţie în etologie. Cauze eficiente şi cauze declanşatoare. 
Motivația în contextul cauzalității. Originile şi tipurile motivaţiei. 

II.Finalitatea actelor comportamentale. Homeostazia la niveluri joase ale entropiei, 
ca parametru ce caracterizează starea globală (bio-psihologică) a fiinţei animale şi 
starea globală (bio-psiho-socio-culturală) a fiinţei raționale. 

Ill.Instinct şi învăţare: continuitate şi discontinuitate în determinarea 
comportamentelor. 

IV. Bazele biologice ale instinctelor: pattern-uri preformate. 

V. Învăţare prin condiţionare. 

VI. Factori ce condiţionează comportamentul uman. 

VII.Categorii de comportamente umane. 


I. Cauzalitate şi motivaţie în etologie 


Un obiect sau un proces se numeşte cauză când precede şi produce cu necesitate 
un alt obiect sau proces denumit efect. ( Cu stupoare am constatat, la un logician de 
prestigiu —este vorba despre von Wright, 1995-, punerea efectului înaintea cauzei, caz 
considerat de el ca unic în realitate, ceea ce, considerăm noi, reprezintă o eroare de 
gândire). Atât în plan fenomenologic, cât şi procesual, comportamentul este un fenomen 
cauzal, dând termenului « cauză » un înţeles mai general. 


Mai mult decât în oricare alt domeniu, în etologie trebuie să facem distincție între 
tipurile de cauze, cu atât mai mult cu cât, în această zonă ştiinţifică, interpretările eronate 
pot conduce la grave consecinţe. Din perspectiva celor ce ne interesează, cauzele pot fi 
împărțite în două mari categorii: cauze eficiente şi cauze declanşatoare. Pentru a 
simplifica lucrurile, să dăm un exemplu dintr-un domeniu mai accesibil. Pentru gândirea 
comună, cauza plecării proiectilului din armă este apăsarea pe trăgaci. În realitate, însă, 
cauza eficientă a plecării proiectilului este presiunea de gaze dezvoltată de aprinderea 
pulberii din  cartuş, celelalte procese fiind, în raport cu plecarea proiectilului, cauze 
declanşatoare în trepte: apăsarea pe trăgaci -deşi ea este cauza eficientă a eliberării 
cuiului percutor al capsei-, detonarea capsei —deşi ea este cauza eficientă a aprinderii 
pulberii-, aprinderea pulberii —abia aceasta fiind cauza eficientă a generării presiunii de 
gaze care elimină proiectilul. În domeniul de care ne ocupăm, comportamentul, 
independent de categorie, are o singură cauză eficientă (cea de la capătul inițial al 
lanţului cauzal), aceasta fiind reprezentată de atingerea unui anumit nivel al entropiei la 
care se menţine homeostazia globală (în cazul fiinţei umane -homeostzie bio-psiho- 
socio-culturlă), şi mai multe cauze declanşatoare, acestea putând să fie considerate drept 
« motivații secundare » sau aparente. O asemenea problemă este esențială pentru 
psihoterapeuţi: arta lor constă tocmai în descoperirea cauzei eficiente prin analiza celei 
declanşatoare (motivaţie aparentă). 


Motivația eficientă se institue ca o forță ce dinamizează actele comportamentale. 
Stabilirea cu precizie a spațiului şi timpului dinspre care acționează motivaţia constitue 
adevărata măiestrie a psihoterapeutului; pentru că unele motivații îşi au originea în 
prezent, altele în trecut —de cele mai multe ori în trecutul foarte îndepărtat, chiar în viaţa 
intrauterină-, iar altele în viitor (scopuri, aspirații). Faptul că scopul, care este o proiecție 
în viitor, poate constitui o motivaţie, nu trebuie să conducă la concluzia greşită că efectul 
anticipează cauza: scopul, deşi este o proiecție în timpul ce va să vină, el este stabilit 
înaintea acţiunii ce urmează a-l împlini. 


In ceea ce priveşte stabilirea unei tipologii a motivaţiilor facem precizarea că 
aceasta nu este posibilă decât exclusiv din punct de vedere didactic, realitatea fiinţei 


umane fiind mult mai compexă decât poate să pară la o primă privire. Pornind de la 
quadridimensionalitatea fiinţei umane, motivațiile pot fi de tip biologic, psihologic, social 
şi cultural (desigur, disocierea ultimelor două dimensiuni trebuie privită tot din 
perspectivă didactică, socialul făcând parte din cultură, ca tot ceea ce omul adaugă 
Naturii, inclusiv proprie-i naturi). Pentru a ne face mai bine înţeleşi, să dăm un exemplu 
la îndemână : comportamentul alimentar (deşi acesta ţine mai mult de « codul bunelor 
maniere » decât de etologia autentică). În esență, motivaţia lui aparţine tipului biologic 
întrucât face posibilă alimentarea cu substanțe nutritive a celulelor ce compun 
organismul, ele fiind singurele entități capabile de metabolism întru devenire (celula este 
singurul sistem viu tocmai din acest motiv ; organismul pluricelular, inclusiv cel uman, 
neavând un metabolism propriu, altul decât cel al elulelor sale, nu este un sistem viu în 
sine şi prin sine ; spunem, însă, că el este viu numai întrucât este format din sisteme vii — 
celulele). În acelaşi timp, şi cu un pronunţat caracter istoric, comportamentul alimentar 
deține şi celelalte trei tipuri de motivații : psihologică (plăcerea determinând preferinţele 
culinare, satisfacerea simțului estetic prin aranjament, formă, colorit etc.), socială 
(calitatea, diversitatea produselor, ambientul şi momentul în care acestea sunt servite 
definesc nu numai condiţia noastră socială, ci şi abilitățile de care dispunem în stabilirea 
relaţiilor interpersonale, de grup, sociale, în general, ca premize ale atingerii scopurilor 
urmărite etc.) şi culturală (arta culinară, adecvarea veselei si tacâmului la preparatele 
servite, temele de discuție cu convivii şi tonul folosit, fundalul muzical ales, ţinuta 
vestimentară, modul de a mânca etc). 


II. Finalitatea actelor comportamentale 


Sistemul viu —animal sau uman- este un sistem termodinamic deschis. Existenţa şi 
devenirea lui sunt condiționate de două mărimi: homeostazia, care este o mărime ce 
caracterizează starea de moment a sistemului în raport cu mediul propriu de viaţă, şi 
entropia, care caracterizează evoluția (dinamica) lui în timp. Homeostazia nu este o 
mărime divizată, ci una globală şi, din acest motiv, este total greşit să vorbim despre 
homestazia calciului plasmatic, a glucozei, a temperaturii corpului etc. De asemenea, 
homeostazia nu este o mărime scalară: ea nu poate fi nici mai mare, nici mai mică; ea 
este, sau nu este!  Homeostazia este o mărime ce caracterizează starea sistemului în 
întregul său, iar în cazul omului, ea vizează toate cele patru dimensiuni ale sale: 
biologică, psihologică, socială şi culturală, fiind “resimţită” ca o stare generală de bine 
(concordantă cu mediul de viață dat), stare generatoare a sentimentului de împăcare cu 
lumea şi cu sine (ceea ce unii numesc « fericire », uitând că fericirea nu înseamnă 
atingerea unei ţinte, ci chiar drumul până la ea) . Nu poate exista homeostazie doar în 
plan biologic, dacă homeostazie nu există în plan psihologic, social şi cultural. Dar, 
pentru a fi menținută, homeostazia presupune cheltuială de energie. Din acest motiv, 
homeostazia diverselor organisme diferă funcție tocmai de cheltuiala energetică necesară 
menţinerii ei. În ultimă şi succintă analiză, homeostazia, sub aspect energetic, semnifică 


nivelul adaptării la mediu. Or, tocmai de aceea este absurd să ne punem întrebarea dacă, 
date fiind poziţiile lor diferite pe scara evolutivă, mamiferul este mai bine adaptat la 
mediu decât peştele. Desigur, fiecare este tot atât de bine adaptat la propriul mediu de 
viață, numai că ceea ce diferă este preţul energetic plătit de fiecare pentru menţinerea 
propriei homeostazii în acele condiţii, întrucât nivelul entropiei mamiferului este 
inferior celui al peştelui. 


După cum cauzele pot fi eficiente sau declanşatoare, şi motivațiile 
comportamentelor, care, în general, au finalitate adaptativă, pot fi reale (eficiente) sau 
aparente (declanşatoare, de un nivel sau altul). Pentru actele comportamentale, cauza 
eficientă, sau motivaţia reală, majoră este unică, atât pentru animal, cât şi pentru om: 
asigurarea homeostaziei la niveluri joase ale entropiei. Dacă homeostazia este o mărime 
globală şi nu una secvențială, aceasta nu înseamnă că ea nu poate fi abolită dintr-o 
direcție sau alta: biologică, psihologică, socială sau culturală. Spre exemplu, depresia 
psihică conduce la abolirea homeostaziei globale (nu doar psihice) prin aceea că 
determină o depresie şi a sistemului imunitar, aceasta conducând la afectarea stării de 
sănătate, sănătatea precară reduce interesul pentru cultură (sau îi deturnează sensul) şi 
modifică relaţiile sociale. În mod similar, un eşec în plan social determină “trăiri” 
negative în plan psihic, acestea influențând negativ şi celelalte planuri ale existenţei. Ceea 
ce este important de reținut este faptul că dimensiunea psihică a fiinţei umane —poate 
tocmai pentru că operează pe baza principiului hedonic aflat sub « lumina » conştiinţei 
(animalele nu au conştiinţă, ci doar conștiență)- este cea mai importantă cale de abolire a 
homeostaziei acesteia; de aici derivă şi enorma importanţă a selectării şi individualizării 
tehnicilor de psihoterapie în conformitate cu specificul individual al fiecărui subiect. 
Afirmând că motivaţia ultimă pentru oricare dintre comportamentele umane este 
restabilirea şi întreținerea homeostaziei la valori joase ale entropiei, suntem conştienţi că 
ne situăm exclusiv la nivelul principiilor de bază ale etologiei şi, din acest motiv, ne 
simțim obligați să transferăm discuţia în sfera concretului. 


Pornind de la etimologia cuvântului, cei mai mulți înţeleg prin homeostazia ca 
proces păstrarea, prin diverse mecanisme, la valori cvasiconstante a parametrilor de 
stare, de regulă pur biologici, ai organismului în circumstanțele variabile oferite de 
mediu. Eroarea comisă prin acest mod de gândire poate fi demonstrată prin cele mai 
banale exemple: frevenţa cardiacă în stare de repaus este de aproximativ 70 
pulsaţii/minut, iar în condiţii de efort fizic maximal de 180 pulsaţii/minut ; valoarea 
glicemiei este în repaus total de aproximativ 80 mg%, în timp ce în perioadele 
postprandială, de stress sau de început al unui efort fizic intens de 140 mg% ; față de 
aceeaşi persoană aflată într-o anumita ipostază putem manifesta, în anumite circumstanţe, 
simpatie sau, în altele, antipatie, respectiv, admiraţie sau invidie etc. lată de ce, discuția 
pe acest palier trebuie să înceapă cu definirea corectă a termenilor ştiinţifici utilizați. 


Organismul individual (dar nu numai, ci şi cuplul familial, grupul social, 
societatea în ansamblul ei, considerate ca entități) care, în calitatea lui de sistem deschis, 
pretinde satisfacerea anumitor cerinţe (necesităţi, trebuințe existențiale), formează, 
împreună cu mediul, în calitatea lui de ofertant pentru acele cerințe, un sistem 
termodinamic, în interiorul căruia aceste două componente au viteze de evoluție (în sens 


de dinamică) ale propriilor parametrii de stare în mod necesar diferite. În timp ce viteza 
de evoluţie a parametrilor de stare specifici mediului (Vm) este redusă, cea a parametrilor 
de stare specifici organismului (Vo) este ridicată. Într-o exprimare mai succintă : în timp 
ce una dintre componente (mediul) se află într-o anumită stare, cea de a doua componentă 
(organismul) trece printr-o mulțime de stări posibile. Existenţa în condiții optime a 
sistemului termodinamic (în speţă, a sistemului viu, a cuplului, grupului etc.) este 
dependentă în mod direct de cvasiconstanța valorii raportului dintre viteza de evoluţie a 
parametrilor de stare ai mediului (Vm) şi viteza de evoluție a parametrilor de stare ai 
organismului (Vo), valoare ce trebuie să fie subunitară (Vm/Vo=k). Or, tocmai această 
valoare cvasiconstantă a raportului Vm/Vo reprezintă, în fapt, homeostazia.După cum 
bine s-a înţeles, în menținerea homeostaziei astfel definită organismului (cuplului, 
grupului social etc.) îi revine un rol activ (la om şi raţional), în timp ce mediului unul 
pasiv. Trebuie remarcat faptul că în împrejurarea în care dinamica ofertelor mediului este 
prea lentă în raport cu cerințele organismului (cuplului, grupului social etc.), acesta 
intervine în mod activ şi rațioal în direcția modificării ritmului acestora, aducând-ul cât 
mai aproape de ritmul optim (antropizarea mediului, cultura, civilizația). Desigur, reuşita 
omului în acest demers nu este întotdeauna garantată (între Sisif şi Prometeu nu există 
decât un pas). La un nivel inferior şi unele animale întreprind acţiuni similare de adaptare 
a mediului la cerințele proprii (construirea de cuiburi, vizuini etc.). Cu alte cuvinte, 
homeostazia nu reprezintă prezervarea la valori cvasiconstante de către organism a 
propriilor parametrii de stare în circumstanțe variabile de mediu, ci permanenta lor 
adecvare la acestea sau/şi adaptarea mediului la nevoile proprii sau, cînd aceasta nu este 
posibilă, căutarea unui alt mediu mai potrivit cerinţelor sale. 

Pentru a simplifica lucrurile facem precizarea că parametrii de stare ai 
organismului (cuplului, grupului social etc.) sunt funcție directă de satisfacerea cerințelor 
acestuia (necesităţi, trebuinţe, aspirații etc.), cerinţe adresate mediului de viață, ai căror 
parametrii de stare se institue ca oferte (mijloace, modalităţi, condiţii etc.) pentru cel 
dintâi. Când un individ îşi satbileşte un anume ideal de viaţă, mai cu seamă în perioada 
adolescenţei, el nu face decât să prefigureze un anume nivel de așteptare pentru 
satisfacerea aspirațiilor sale. În fapt, prin aceasta el semnează un cec în alb, 
circumstanţele viitoare putînd să-i fie mai mult sau mai puţin favorabile sau potrivnice. 
Trecând la punerea în operă a idealului « visat », poate constata că mediul (socio- 
politico-economic şi cultural, în primul rînd) nu-i oferă condițiile optime pentru aceasta. 
În acel « moment » (marcat de primele confruntări cu consecinţele negative ale acestui 
dezacord), homeostazia este abolită şi individul intră într-o stare de derută ce se 
accentuează cu trecerea timpului (nu se mai simte împăcat cu lumea, dar nici cu sine) şi 
oscilează între adoptarea unuia sau altuia dintre comportamentele pe care le consideră 
posibile : acceptarea unei vieți ce nu-i aparţine întrucât nu corespunde cu idealul « visat » 
(ceea ce echivalează cu o sinucidere morală şi subscrierea la statutul de « cadavru viu »); 
lupta deschisă (în varii modalități) în vederea schimbării mediului (societăţii) în 
conformitate cu aspiraţiile sale (unul îpotriva tuturor) ; refuzul acestor două variante, din 
motive de cele mai multe ori nici de el înţelese, şi eşuarea în forme comportamentale 
diferite prin care se autoexclude din lumea normalului (izolarea de lume, refugierea în 
lectură [lectura ca drog], refugierea în depresie, în consumul de alcool, de droguri, 
agresivitatea, suicidul ). Şi toate acestea în tendinţa redobândirii homeostaziei, a stării de 
împăcare cu lumea şi cu sine ! Cu certitudine, omul ajuns într-o asemenea situație nu-şi 


pune problema homeostaziei, ci caută să-şi explice (justifice) eşecul prin diverse 
proiecții, de cele mai multe ori greşit orientate, ceea ce afectează grav comportamentele 
în toate cele patru dimensiuni ale sale: biologică, psihologică, socială şi culturală. 
Desigur, la acest punct al discuţiei trebuie precizat faptul că stabilirea şi prezervarea 
homeostaziei, generatoare a sentimentului de împăcare cu lumea şi cu sine 
(« fericirea »), sunt direct dependente şi de nivelul de așteptare al individului (cuplului, 
grupului etc.), nu numai de condiţiile de mediu, cunoscând că, în fapt, homeostazia 
exprimă un raport între cerințe (nivel de aşteptare în cele patru dimensiuni ale sale) şi 
oferte (condițiile de mediu). Situaţia poate fi comparată cu aceeaa a atletului săritor la 
înălțime : sunt indivizi (cupluri, grupuri etc.) care îşi fixează ştacheta la 1 m înălțime, 
ceea ce le asigură reuşita încă de la prima încercare —aceştia sunt falşii fericiți-, alții care 
o fixează la 3 m înălțime, ceea ce conduce la eşec perpetuu —aceştia sunt falşii 
nefericiți.Individul rațioal, realist îşi plasează ştacheta la 1,5 m înălțime, o doboară de 
câteva ori, dar până la urmă reuşeşte ; după mai multe încercări reuşite, o ridică cu cîțiva 
cm Şi, după câteva nereuşite, o trece din nou, ceea ce îi sporeşte încrederea în sine şi îi dă 
posibilitatea să o ridice mereu cîte puţin şi să se învingă, de fapt, pe sine, desigur, nu fără 
eşecurile inerente, dar efemere, ale fiecărui nou început. Abia de aici provine adevărata 
fericire ! Succesiunea aceasta : nereuşită-reuşită-nereuşită-reuşită... este plastic surprinsă 
de Brâncuşi în « Coloana fără sfârşit », din care trebuie să desprindem şi alte două 
semnificative detalii : dispunerea ei pe verticală, sugerând aspirația spre devenire, şi 
capătul superior deschis, sugerând optimismul. 


III. Instinct şi învăţare: continuitate şi discontinuitate în determinarea 
comportamentelor 


Din adevărul că dimensiunea psihică a ființei vii (animală sau umană) este 
apanajul sistemului neuroendocrin (cu rol integrator) ajuns la un anumit grad de 
dezvoltare (nu toate organismele animale au psihic, acesta apărând odată cu geneza 
analizatorilor), decurg două concluzii importante în privinţa sistemului nervos: prima, 
este aceea că actele comportamentale, fiind ansambluri -mai mult sau mai puţin 
complicate- de acte reflexe, implică existența anumitor circuite neuronale (arcuri reflexe 
de complexitate diferită) şi, a doua, că finalitatea existenţei circuitelor neuronale, deci a 
existenței neuronilor, este dublă. Studiul dezvoltării ontogenetice demonstrează că 
circuitele neuronale existente în sistemul nervos al omului (şi animalului) adult sunt de 
două tipuri: circuite neuronale cu funcție prestabilită genetic (cu care organismul se 
naşte), acestea asigurând realizarea acțiunilor reflexe înnăscute (noncomportamentale) 
prin care devine posibilă existenţa individuală, inclusiv arhetipurile de gândire descrise 
de Piaget (nu însă şi componentele-simbol ale “memoriei colective” presupuse de Jung, 
care nu sunt suficient susținute de dovezi ştiinţifice autentice), ele fiind stabile si comune 
tuturor membrilor speciei respective, şi circuite neuronale în construcție prin experiență, 


acestea asigurând realizarea acțiunilor comportamentale învățate, prin care se asigură 
adaptarea, ele având un caracter modular exclusiv individual. 


Dacă numărul şi calitatea neuronilor din circuitele prestabilite genetic sunt, pentru 
o anumită generație, mereu aceleaşi, numărul şi calitatea neuronilor din circuitele în 
construcție prin experienţă sunt remarcabil variabile de la un individ la altul, de la o 
generaţie la alta, şi de la o etapă la alta a existenţei. Când vorbim despre neuronii variabili 
cantitativ si calitativ, facem referire, desigur, exclusiv la neuronii intercalari, nu şi la cei 
senzitivi (din zonele primare) sau efectori, ei făcând parte şi din prima categorie 
(circuitele neuronale din cele două categorii nu sunt izolate unele de altele, ci ele interferă 
chiar la nivelul neuronilor senzitivi şi efectori). 

Până la pubertate (aproximativ), neuronii intercalari se divid permanent şi 
oarecum haotic, fără nici o regulă prestabilită, ducând la apariția unui număr redundant 
aproape “in extremis”, la un conglomerat neuronal fără structură (adică fără relații 
sinaptice între ei). Cum dintre miliardele de neuroni din sistem nu există nici măcar unul 
singur autonom, adică neinclus în cel puțin un arc reflex, se pune următoarea întrebare : 
cum « ştiu » neuronii nou apăruţi cu care alți neuroni să stabilească relaţii sinaptice, astfel 
încât, prin aceasta, să realizeze circuite componente ale unor arcuri reflexe utile integrării 
organismului prin comportamente? Deşi comparația poate părea nepotrivită, totuşi, ea 
este extrem de sugestivă: totalitatea acestor neuroni constitue la început un conglomerat 
similar “blocului de marmură” în care stagiritul spunea că, potenţial, zace orice statuie 
posibilă (în funcţie de dimensiunile blocului, adică de numărul neuronilor), meritul 
sculptorului nefiind decât acela de a înlătura ceea ce este în plus. Abia experienţa de viață 
se va institui în calitate de “sculptor” şi va face ca, prin stabilirea de relații interneuronale 
circuitare (sinaptice), din acest conglomerat neuronal să fie “pusă în valoare statuia” 
personală. Cu alte cuvinte, din mulțimea redundantă şi amorfă de neuroni inițial formaţi 
se vor selecta numai cei care au fost suficient şi semnificativ solicitați prin experiență 
individuală (directă sau mediată) în realizarea anumitor acte reflexe de complexitate 
diferită, acte ce conferă conţinut comportamentelor, restul neuronilor (nesolicitați) fiind 
înlăturați prin moarte naturală, un fel de «sinucidere » (apoptoză). De vreme ce 
dezvăluirea “statuii” (constituirea şi consolidarea noilor circuite) din acest bloc neuronal 
amorf se face exclusiv prin învăţare (experiență), neuronii nesolicitaţi în acest mod fiind 
înlăturați prin apoptoză, şi întrucât tocmai aceste noi circuite conferă suportul material al 
comportamentelor, se deduce ca acestea nu pot să fie înnăscute, ci doar învăţate . 
Învăţarea, nemijlocită sau mediată, are, deci, rolul de « sculptor », şi ea nu este posibilă 
în afara procesului de memorare. 


Cu privire la procesul de memorare, ca mecanism intim, ştiinţa nu are încă nici un 
răspuns pertinent. În ceea ce priveşte modalităţile de învăţare, se consideră că acestea 
sunt de două tipuri: neasociativ, habituarea şi senzitizarea (specifice organismelor 
inferioare), şi asociativ : condiționarea simplă (pavloviană) şi condiționarea complexă 
operaţionala (skinneriană), (specifice organismelor superior organizate), deşi distincția 
logică între aceste tipuri de învăţare este extrem de vagă: habituarea, senzitizarea şi 
condiționarea skinneriană nefiind altceva, ci alte feluri de interpretare a aceleaşi 
realități : condiționarea simplă. Cu alte cuvinte, cei ce susțin învățarea neasociativă, şi 
asociativă skinneriană, nu aduc nimic nou față de Pavlov în explicarea esenței 


problemei, ci doar pun în evidență alte modalităţi tehnice de a demonstra aceeaşi 
realitate ! 


IV. Bazele biologice ale instinctelor : pattern-uri preformate 


Pentru ca un organism individual să poată exista ca sistem viu (în înțelesul celor 
de mai sus) el trebuie să se dovedească a fi în stare să asigure condițiile necesare 
realizării metabolismului la nivelul celulelor sale (singurele entități vii cu adevărat, 
tocmai întrucât sunt singurele capabile să metabolizeze ). Ceea ce revine ca sarcină 
sistemelor de organe ale organismului pluricelular (digestiv, respirator, excretor etc.) este 
realizarea şi întreţinerea homeostaziei lichidului interstițial, fără de care metabolismul 
celulelor, inclusiv ale celor proprii, este de neconceput, acest lichid constituind chiar 
mediul intim de viaţă al acestora. Se deduce, astfel, că sistemele de organe ale 
organismului pluricelular nu au decât valoarea de sisteme homeostazice aservite celulelor 
care compun organismul, şi, de asemenea, că ele nu realizează un metabolism al 
întregului, altul decât al celulelor sale —care nu există- , ci doar îl condiţionează pe cel de 
la nivelul acestora. Deci, aceste sisteme nu determină existenţa viului, ci abia o fac 
posibilă. 


Puse în faţa unor solicitări de intensitate şi durată diferite din partea mediului 
extern (sau intern), se deduce că activitatea sistemelor homeostazice ale organismului 
trebuie să fie permanent pusă în acord cu acestea, adică să fie integrată. Această integrare 
cade în sarcina sistemului neuroendocrin (integrator). Referindu-ne doar la componenta 
neurală a acestui sistem, vom înţelege de ce este imperios necesară preformarea în 
ontogeneză a circuitelor neuronale (arcuri reflexe) implicate în integrarea internă a 
organismului. Acestea sunt arcurile rflexe (Circuite neuronale) înnăscute (şi 
standardizate) care deservesc funcțiile fiziologice existenţiale şi care nu fac parte din 
comportamentele propriu-zise (care sunt învăţate) decât ca modalități de împlinire a 
fazelor inițială (de cele mai multe ori) şi finală (întotdeauna), dar nu ca factori 
determinanţi. Pentru facilitarea înţelegerii acestor probleme vom analiza, prin 
simplificare maximă, un exemplu îndeobşte cunoscut: comportamentul alimentar cu 
determinare pur biologică. Majoritatea celor care discută despre această problemă 
consideră că motivația în baza căreia este declanşat comportamentul alimentar o 
reprezintă starea de foame (stare şi nu senzaţie, întrucât la generarea ei participă mai 
mulţi analizatori). În realitate însă, ceea ce numim foame nu reprezintă altceva decât 
semnalul (“soneria”) adresat centrilor sistemului integrator (pe calea unor circuite 
neuronale înnăscute) prin care acesta este informat că homeostazia generală a 
organismului a fost abolită (aceasta fiind motivația reală) pe calea dimensiunii biologice: 
scăderea concentraţiilor substanțelor organice în plasma sanguină, substanțe necesare 
realizării metabolismului (exclusiv la nivel celular). Generarea acestor semnale cade în 
sarcina unor senzori, sau receptori (dendrite ale neuronilor senzitivi), specializaţi în 
sesizarea variațiilor concentrațiilor substanţelor organice şi anorganice din plasmă. Aceşti 
senzori sunt situați “strategic” în peretele crosei aortice, astfel încât, centrii nervoși află 


despre asemenea variaţii chiar în momentul în care sângele părăseşte ventriculul stâng 
(întrucât, pe dendritele şi axonii cu mielină potenţialele de acțiune se propagă cu o viteză 
de peste 600 km/h !, semnalele ajung la centru aproape instantaneu). Asemenea semnale 
(ca şi cele cu originea la nivelul sinusului carotidian) ajunse la nivelul centrilor nervoşi 
superiori nu generează senzații (deci nu sunt conştientizate), ci o stare generală de 
disconfort, uneori vecină cu leşinul (în hipoglicemie, de exemplu). Desigur, la aceste 
semnale se adaugă altele, cu originea în pereţii stomacului, semnificaţia lor fiind alta : 
« stomacul este gol! ». Aceste semnale sunt generate de uşoare iritări ale pereţilor 
gastrici, ceea ce provoacă senzaţii conştientizate de durere. Sumate, aceste semnale cu 
origini diferite, generează starea de foame, în baza căreia centrii nervoşi dau comenzi de 
declanşare a comportamentului alimentar (pe circuite neuronale constituite prin 
experienţă, prin învăţare) : căutarea hranei, prehensiunea, masticaţia, comportament ce 
se încheie odată cu deglutiția. 


Că actele comportamentale sunt învăţate (prin experienţă directă sau mediată) şi 
nu înnăscute este un adevăr ce poate fi susținut prin numeroase exemple provenite atât de 
la animale, cât şi de la ființa umană. Că unele comportamente sunt învăţate prin imitare, 
nu schimbă esența problemei, imitarea fiind o formă mai subtilă a condiţionării. 


V. Învăţarea prin condiţionare 


Experimentele lui Pavlov, prin care se obţine salivarea condționată la un semnal 
sonor care precede alimentul, sunt prea cunoscute pentru a mai fi analizate în acest 
context. Condiţionarea de acest tip implică relația temporală dintre cei doi stimuli, ceea 
ce simplifica mult realitatea din afara laboratorului. lată un exemplu în care este implicată 
relaţia spaţială. Într-un bazin de formă cilindrică, în care se află apă netransparentă 
(adăugând o substanţă insolubilă care dispersează), se fixează pe peretele interior, în 
poziție orizontală, la 2-3 cm sub nivelul lichidului, o mică platformă din plastic 
transparent. Se plasează un şoricel în mijlocul bazinului, astfel încât capul să fie orientat 
într-o anume direcție. Apa fiind adâncă, animalul înoată disperat în toate direcțiile 
încercând să se salveze. Din pură întâmpare, nimereşte platforma de plastic pe care nu 
avea cum să o repereze vizual. Se aşază pe ea «fericit », considerându-se salvat. 
Experimentatorul îl ia de pe platformă, repetînd manevra inițială, dar îl aşază în centrul 
bazinului cu capul orientat în altă direcţie. Înnotul animalului este şi de această dată tot 
atât de disperat şi haotic ca la prima probă şi, tot din întâmplare, nimereşte platforma şi se 
salvează. Se repetă manevra, dar de fiecare dată capul este orientat pe altă direcție. După 
mai multe astfel de manevre, indiferent de orientarea capului, animalul executa în 
mijlocul bazinului cîteva mişcări şi se îndrepta, fără panică, direct spre platforma pe care 
nu o putea vedea. Explicaţia : pe pereţii din laborator se aflau diverse planşe, iar animalul 
a asociat poziția platformei cu poziţia unei anume planşe (colorit, forma desenului etc.). 
Verificarea a fost simplă: mutând « planşa reper » pe un alt perete, animalul aşezat în 
bazin s-a îndreptat în direcția planşei, dar nu spre platforma salvatoare şi a fost obligat să 
înnoate haotic, ca şi la primele manevre. 

Învăţarea asociativă poate determina un răspuns condiţionat şi din partea unor 
mecanisme vegetative, mult mai complexe decât cele somato-motorii. Unui pacient cu 
hipertensiune arterială i se administrează zilnic medicaţia hipotensoare într-o rezervă din 
clinică, rezervă în care fondul sonor, discret şi permanent, era de fiecare dată acelaşi: 
fragmente dintr-un anume concert simfonic. După mai multe zile de asociere între acest 
fond sonor şi medicaţie, pacientul este lăsat într-o zi să aştepte tratamentul câteva zeci de 
minute, dar în prezenţa aceluiaşi fond muzical, după care i se măsoară tensiunea arterială, 
înainte de aplicarea tratamentului. Valoarea acesteia era foarte apropiată de cea normală, 
deşi nu se administrase medicaţia hipotensoare. 

Un exemplu de învăţare prin condiţionare mediată. O căprioară paşte liniştită într- 
o poieniță, asaltată fiind de o serie întreagă de stimuli olfactivi (miros de flori, de frunze 
uscate etc.), auditivi (ciripit de păsări, foşnetul pădurii etc.), vizuali (tot ce o înconjoară). 
La un moment dat, simte un miros foarte slab, dar extrem de semnificativ -mirosul de 
lup : renunţă la hrană şi fuge în direcție opusă. Cum s-a realizat condiționarea în acest 
caz ? Este oare obligatoriu să implicăm ipoteza că acea căprioară a fost atacată în trecut 
de lup şi, din fericire, a scăpat, dobândind astfel experienţă? Desigur, nu! Explicaţia: pe 
când era pui, îşi însoțea mama la păscut ; cînd căprioara matură simţea mirosul de lup, 
fugea în sens opus, iar puiul îşi urma mama (imprinting). După câteva repetări ale 
scenariului, puiul a asociat acel miros cu iminenţa unui mare pericol din fața căruia 
trebuie să se retragă prin fugă. Dar căprioara-mamă de unde a învăţat ? De la mama ei. 
Desigur, cândva în trecut, a trebuit să existe cel puţin un exemplar care să fi trecut printr- 
o asemenea experiență dramatică, din care s-a salvat. Deci, teama de duşmanii potenţiali 
se învață prin experiență directă sau mediată. E.Racoviţă relata că, în expediţia din 
antarctica (1897-1899), intra în grupurile de pinguini şi îi mîngâia chiar, fără ca aceştia să 
manifeste sentimentul de teamă, în vreme ce în zilele noastre ei se refugiază în apă îndată 
ce văd o ființă umană apropiindu-se. Explicația rezidă în vânarea exagerată a acestor 
păsări nezburătoare. 

Din exemplele de mai sus, nu trebuie să se ajungă la concluzia greşită că învățarea 
asociativă (condiționarea) implică doar doi stimuli (ex. : clopoţelul şi hrana). În marea 
majoritate a cazurilor din viaţa concretă (orice experiment reprezintă o simplificare a 
realității), condiționarea presupune asocierea repetată, într-o ordine stabilă în timp, a unui 
număr mare de « stimuli » diferiți (procese, factori, etape etc.), răspunsul final al 
organismului (reuşita acţiunii) obținându-se abia la capătul final al acestei înlănțuiri. Ca 
să trecem de la simplu la complex, vom relata mai întâi un experiment ingenios realizat 
chiar de către şcoala pavloviană. O încăpere special amenajată : pe unul din pereți, lângă 
care se află o masă liberă, sunt montate, în ordine, o sonerie şi cîteva becuri diferit 
colorate (să zicem, roşu, galben, albastru şi verde ; nici culorile, nici ordinea lor neavând 
semnificație, ci doar faptul de a fi diferite), iar în planşeul ca o tablă de şah, una dintre 
plăci este mobilă, putînd să fie rotită cu 180°, prin comandă de la distanţă, ea având fixată 
pe spate o bucată de carne (desigur, animalul trebuie să manifeste interes faţă de hrană, 
adică să fie flămând). Când în această încăpere este adus pentru prima dată un câine 
flămând, noutatea situației îi produce un sentiment de insecuritate (freezing), care îl 
determină să stea retras într-un colț. După cîteva minute, văzând că nu se întâmplă nimic, 
trece la « investigarea ambianţei » : se ridică timid, pune botul examinând olfactiv toată 
încăperea şi, după ce constată că nu e «rost» de hrană şi că nu există nici iminența 
vreunui pericol, se retrage resemnat şi în siguranță într-un colț al încăperii. În această 

fază, experimentatorul declanşază soneria. În baza reflexului necondiţionat de orientare 
(bazat pe circuite neuronale înnăscute), care nu ţine de comportament, animalul întoarce 
capul în căutarea şi identificarea sursei sonore. În acel moment, este aprins becul de 
culoare roşie, aflat în câmpul vizual al animalului.Reacţia este de acelaşi tip : orientarea 
capului spre noua sursă, ca reflex, de asemenea, necondiționat. Experimentul continuă cu 
aprinderea şi a următoarelor becuri : galben, albastru şi verde, față de fiecare animalul 
reacționând, tot necondiționat, ca şi la ceilalți stimuli. Imediat după aprinderea becului 
verde, se aude un zgomot în planşeu, față de care animalul reacționează identic şi astfel 
depistează prezenţa hranei spre care se îndreaptă şi din care se înfruptă (desigur, fără a se 
sătura). Asocierea acestor stimuli se repetă, în aceiaşi succesiune, de mai multe ori (până 
la elaborarea codiționării). La un moment dat, experimentatorul trece la aplicarea fiecărui 
stimul cu o mică întârziere (1-2 sec.) faţă de precedentul. În această variantă, se constată 
că la începerea acțiunii unei surse (soneria, de ex.), animalul nu îşi orientează privirea 
spre ea, ci spre următoarea sursă (becul roşu), deşi aceasta încă nu a început să acţioneze 
(becul roşu încă nu s-a aprins, dar îl aşteaptă să o facă), iar cea anterioară nu şi-a terminat 
acțiunea (soneria încă nu s-a oprit). Acest comportament anticipativ al animalului a 
continuat şi faţă de ceilalţi stimuli în mod identic. În fine, experimentatorul a aplicat 
stimulii succesivi în aceeaşi ordine, dar nu a aprins becul verde, cel care preceda 
administrarea hranei. Faţă de această nouă situație animalul a avut un comportament 
bizar: mai întâi şi-a orientat privirea spre placa turnantă din planşeu, apoi, întrucât aceasta 
nu s-a mişcat, a sărit pe masă, cu membrele anterioare pe perete, şi a început să lingă 
becul ce nu se aprindea. Concluzia: legaturile temporare între centrii nervoşi 
corespunzători stimulilor se realizeaza în aceeaşi succesiune ca şi aplicarea lor, adică se 
realizează o înlănţuire la nivel central (stereotip). Aceeaşi concluzie se desprinde şi dacă 
analizăm, de exemplu, învăţarea strunjitului de către un ucenic, manevrarea strungului 
presupunând realizarea anumitor etape (faze) într-o ordine anumită (nu se poate scoate 
piesa din mandrină înainte de a opri motorul strungului). 


Dacă ne referim la ființa umană, lucrurile sunt mai complicate, omul având 
rațiune, proiecte, ambiţii, orgolii etc. Dobândirea conştiinţei de sine (rațiunea) a adus şi 
un enorm neajuns : subiectivismul. Pe de altă parte, fiecare individ poartă amprenta 
educaţiei primite, are o anumită experiență de viaţă, are o anumită valoare a raportului 
dintre starea celor două componente (simpatică şi parasimpatică) ale sistemului nervos 
vegetativ, anumite valori ale concentraţiilor diverşilor hormoni etc. Independent de toate 
aceste aspecte particulare, independent de circumstanţe, trebuie reţinut faptul că orice 
acțiune întreprinsă de om (orice comportament) are la bază o motivație. Nu există acte 
sau comportamente pur voluntare (fără o motivaţie). În viaţa cotidiană învăţăm 
permanent (direct sau mediat) câte ceva care duce la cizelarea comportamentelor noastre 
sau, dimpotrivă, la degradarea lor. Un gest, o acţiune simplă sau un comportament 
complex se exteriorizează în varii modalități şi determină consecinţe care nu sunt decât 
feed-back-uri pe care le interpretăm corect sau nu, modificîndu-ne comportamentul astfel 
încât să obținem satisfacerea propriilor noastre cerinţe. Sumarizînd, aceste cerinţe 
oscilează permanent între obținerea recompenselor (de ordin bio-psiho-socio-cultural) şi 
evitarea pedepselor (sancţiuni mai mult sau mai puţin drastice, pe care nu întotdeauna le 
interpretăm corect). 

Din cele de până aici se poate trage concluzia că actele comportamentale au 
întotdeauna o cauză, numită motivaţie, şi că motivaţia ultimă (cauza eficientă) este 
reprezentată de nevoia de restabilire şi menţinere a homeostaziei globale la un nivel redus 
al entropiei. Aceasta este o regulă cu aplicabilitate generală, inclusiv în sfera culturală 
(atât pentru creatorul, cât şi pentru consumatorul de act cultural). Atunci se pune 
întrebarea firească: pot exista acte comportamentale voluntare, în sensul “liberului 
arbitru?” Răspunsul este categoric negativ!!! Liberul arbitru este o simplă iluzie a 
omului! O motivaţie trebuie să existe pentru oricare act comportamental; totul este să-i 
găsim originea; ea poate fi în patrimoniul genetic, în trecutul existenţei imature (inclusiv 
în cea intrauterină, cel puţin după două sute de zile de la concepţie), în existența matură, 
în fantasmele noastre, sau în proiectele pe care le imaginăm. Oricum am pune problema, 
trebuie să fim conştienţi de faptul că motivația eficientă a comportamentelor umane este, 
de regulă, o necunoscută pentru individ. Din acest motiv, pentru buna conviețuire (omul 
fiind cu adevărat singura ființă socială), a fost necesară instituirea unor reglementări 
comportamentale nonjuridice (în mare parte), capabile să confere individului conştiinţa 
propriei superiorități faţă de restul vieţuitoarelor. Acestea sunt normele morale, al căror 
caracter istoric nu poate fi contestat, societatea însăşi fiind un sistem deschis în continuă 
devenire. Ele au cu precădere un caracter restrictiv în raport cu cerinţele subiective de 
ordin bio-psiho-socio-cultural ale individului şi, din acest motiv, sunt generatoare de 
frustrări şi nu pot fi însuşite decât în timp prin educație. Când copilul mic (6-7 luni de 
viață postnatală) intră în relații directe cu lumea din jur, el nu poate concepe că ceea ce îl 
înconjoară are un alt rost decât asigurarea bunei sale existenţe. El nu poate concepe, de 
exemplu, că o jucărie care îl tentează poate aparține altcuiva şi, din acest motiv, o 
revendică în mod justificat. Atunci intervine părintele (de regulă mama), spunînd : nu e 
voie !, introducând astfel prima normă de convieţuire (normă morală), prima normă odată 
cu care începe dezvoltarea dimensiunii sociale a individului care, dacă nu va fi 
respectată, îi va atrage sancţiunea de rigoare. Pentru o vreme, copilul se va supune 
regulilor de teama pedepsei, dar cînd va mai creşte şi va fi în stare să înțeleagă că 
respectarea regulii este o necesitate pentru buna convieţuire, va accepta interdicția ca 
atare, fără să-şi pună problema unei alte justificări. În fine, când individul va atinge un 
anumit nivel de dezvoltare a înţelegerii nu a lumii în general, ci a poziţiei sale în această 
lume, el va ajunge la conştientizarea faptului că respectarea normelor de conviţuire este 
necesară pentru a-şi defini condiţia de ființă raţională, superioară altor fiinţe şi, din acel 
moment, norma va fi nu numai liber, ci şi cu drag consimţită. Din acel moment, norma va 
fi interiorizată şi nu va mai acţiona din afara fiinţei lui. El nu o va încălca nu de teama 
celor din jur, de teama pedepsei, ci din dorinţa de a nu îşi coborî condiţia sa de fiinţă cu 
rațiune la nivelul ființelor lipsite de ea. Abia din acest moment el va deveni o fiinţă 
morală ! Un mare filosof (I.Kant) spunea : important e să şti ce face omul atunci cînd nu 
îl vede nimeni ! 


VI. Factori ce condiţionează comportamentul uman 

Formarea şi consolidarea comportamentelor cade în sarcina exclusivă a sistemului 
integrator neuroendocrin. Deşi este o procesualitate unitară, din raţiuni de ordin didactic 
integrarea poate fi considerată ca având o dublă finalitate : integrarea internă (a 
sistemelor de organe), prin care organismul individual dobândeşte calitatea de entitate 
irepetabilă (în evoluția ei, Natura nu generează identități, existența acestora făcând 
imposibilă devenirea, progresul) şi integrarea externă (a organismului în ambient), prin 
care entitatea irepetabilă dobândeşte calitatea de parte componentă a sistemului 
termodinamic organism-mediu (existența viului derivă din calitatea lui de sistem 
deschis). Întrucât în dezvoltarea ontogenetică, desfăşurată în anumite condiţii (interne şi 
externe), sistemul integrator suportă numeroase şi importante transformări, se deduce că 
şi actele comportamentale, bazate pe învăţare, vor dobândi, în consecință, un caracter 
dinamic corespunzător. Tot ce influențează dezvoltarea sistemului integrator 
neuroendocrin se va reflecta în comportamentele individuale. Desigur, dacă un grup 
social se dezvoltă în circumstanţe asemănătoare, dezvoltarea sistemului integrator şi, prin 
aceasta, dinamica actelor comportamentale ale tuturor indivizilor ce îl compun vor avea 
unele trăsături similare, dar nu identice. 


Faza embrionară. Din perspectivă biologică, cea mai importantă etapă a 
dezvoltării intrauterine a noului individ se desfăşoară în primele trei luni de sarcină (faza 
embrionară). Aceasta întrucât în acest interval de timp se produce organogeneza 
(formarea sistemelor de organe, inclusiv a celui integrator), proces complex extrem de 
sensibil la influenţe interne (organismul mamei) şi externe (mediul). După această 
perioadă şi până la momentul parturiției nu se mai formează organe noi, ci cresc şi se 
dezvoltă cele deja formate (faza foetală) ; foetusul este mult mai puţin susceptibil faţă de 
influenţele interne şi externe. Dacă faza embrionară se desfăşoară în intervalul ianuarie- 
martie, temperatura mediului, lumina, alimentația şi bioritmurile mamei, influenţele 
câmpurilor şi radiaţiilor astrelor aflate deasupra zonei etc., vor face ca dezvoltarea 
embrionară să suporte anumite influenţe, conferind viitorului individ (cu precădere 
sistemului integrator) anumite particularități ce se vor păstra toată viaţa. Desigur, o fază 
embrionară desfăşurată într-o altă perioadă a anului, va determina alte particularități 
individuale. Astfel se explică existența unor trăsături comune pentru toți indivizii a căror 
fază embrionară s-a desfăşurat pe parcursul aceloraşi luni din an (zodia). Desigur, trebuie 
să avem în vedere şi faptul că aceleaşi trei luni succesive oferă condiţii neidentice de la 
un an la altul. 


Ordinea nşterii. Aproximativ din luna a şasea de viață intrauterină, sistemul 
nervos al fătului este apt să recepteze anumiţi stimuli auditivi externi, dar mai cu seamă, 
este capabil să aibă anumite « trăiri », a căror complexitate sporeşte în lunile următoare. 
Fiind scutit de toate servituţile existenţei, neavând nici măcar « grija » respiratului, fiind 
înconjurat de lichidul amniotic se simte aproape în stare de imponderabilitate etc., fătul 
trăieşte o stare de adevărată fericire (un adevărat Rai). Asemenea trăiri se stochează în 
depozitul de memorie individuală şi se vor repercuta asupra individului matur. Când vine 
momentul parturiției, mama pierde lichidul amniotic, fătul îşi simte greutatea reală, apoi 
începe travaliul, care nu este doar un efort al mamei, ci şi al fătului. Actul parturiției 
devine astfel o sursă de spaime pentru făt, o sursă de trăiri negative, traumatizante (un 
adevărat lad), care şi ele se cantonează ca atare în memorie, punându-şi amprenta pe 

întreaga viaţă a individului. Desigur, primul copil născut suportă o traumă mai accentuată 
decât cei ce se vor naşte ulterior. Dar, ordinea naşterii poate avea şi alte consecinţe care 
îşi pot pune amprenta pe întreaga existență a individului (aceasta depinzând de 
comportamentul părinților). Naşterea primului copil reprezintă un eveniment remarcabil 
în viața familiei. Copilul devine centrul atenției, este înconjurat de grija deosebită a 
tuturor, i se satisfac toate dorințele etc., încât, dacă l-am putea suspecta de raționamente 
mai elevate, el consideră că tot ce îl înconjoară îi aparţine, că el este « stăpânul ». Situaţia 
este de natură să-i genereze trăiri pozitive. Dar, după doi ani (să presupunem) apare al 
doilea copil, care va polariza grija familiei (deşi nu ca în cazul primului născut), în 
detrimentul celui dintâi. Acesta se simte detronat, frustrat şi nutreşte un sentiment de ură 
chiar faţă de cel ce l-a înlăturat. Când cei doi mai cresc şi intră, uneori, în relaţii 
conflictuale, părinții îi cer celui dintâi să fie mai tolerant, mai înțelegător, el fiind mai 
mare etc. Naşterea unui al treilea copil va estompa starea conflictuală : detronând-ul pe 
cel de al doilea născut, cel dintâi se simte răzbunat. Toate aceste trăiri se vor regăsi, sub 
diverse forme, în comportamentele maturului. 


Spațiul cultural. Câtă vreme comportamentele sunt învăţate, este firesc să 
acordăm importanţa cuvenită climatului şi nivelului cultural al mediului în care se 
formează un individ. Problema este destul de cunoscută pentru a mai insista asupra ei. 


Spațiul geografic. Un copil care se naşte şi se formează într-o zonă înconjurată de 
munți va avea mereu dorinţa să ştie ce se află dincolo, pe când un altul, care se naşte la 
câmpie, nu are asemenea curiozități, lumea fiindu-i dată până la orizont. Că asemenea 
situații îşi pun amprenta pe trăiri, sentimente şi comportamente, ne-o poate dovedi, în 
creația literară, comparaţia dintre L.Rebreanu şi P.Istrati. 


Sistemul nervos vegetativ. Unii indivizi sunt  simpaticotonici, alții 
parasimpaticotonici. Un exemplu la îndemână : cei dintâi se trezesc dimineața înainte cu 
câteva minute de a suna ceasul şi sînt gata de activitate, pe când ceilalți mai lenevesc un 
timp după semnal şi au nevoie de mai multă vreme pentru a intra în ritmul specific 
activității. 


Sistemul endocrin. Parte a sistemului integrator, sistemul endocrin nu 
« colaborează » cu sistemul nervos, ci conlucrează. Sistemul endocrin operează pe baza 
aceluiaşi tip de mecanism ca si sistemul nervos : actul reflex (endocrin). Există un cuplu 
neuro-endocrin cu valoare de centru suprem :hipotalamusul şi adenohipofiza. În afara 
hormonilor produşi de glandele endocrine, sistemul nervos însuşi produce substanțe 
hormonale (ciberninele) a căror acţiune este nu numai locală. Calitatea şi cantitatea 
acestora determină importante particularități în special în procesul de învăţare. 


VII. Categorii de comportamente umane 

Comportamentul submisiv. Cei ce manifestă acest comportament se caracterizează 
prin supunere fără comentarii în fața « stăpânului » şi fără resentimente față de acesta şi 
acțiunile sale. Submisivul este un purtător de zgardă, lesa fiind în mâna celui care 
domină. El nu mimează supunerea şi nu se frământă în legătură cu statutul de dominat, ci 
acceptă cu detaşare, uneori chiar cu plăcere, starea în care se află şi pe care o consideră 
firească, necesară şi demnă de laudă. În tipologia psihosomatică el se dovedeşte a fi, de 
regulă, endomorf De regulă, asemenea indivizi provin din familii cu un nivel spiritual 
modest, cu mai mulți frați, între care el este primul născut, familii în care s-a cultivat 
credința că ierarhiile sociale sunt de origine divină. Individual, se caracterizează prin 
parasimpaticotonie şi printr-o dinamică redusă a mobilității excitaţiei la nivel cortical. 
Desigur, submisivitatea poate să nu fie manifestarea cauzelor de mai sus, ci ea poate să 
survină în urma unei traume psihice (posibil şi fizice), sau ca urmare a unei decepții 
sentimentale profunde. Din perspectivă socială, utilitatea lor este de necontestat : ei pot 
merge până la sacrificii majore în scopul îndeplinirii sarcinilor încredințate de stăpân şi 
nu deranjază pe nimeni cu prezenţa lor, întrucât opinii sau pretenții nu prea emit. 


Comportamentul agresiv. Agresivitatea este o formă a instabilității emoţionale. 
Cauzele apariției ei sunt diverse : o copilărie nefericită petrecută, de regulă, în familii 
dezbinate, cu unul sau ambii părinți dependenți de alcool, droguri etc., victime ale unor 
abuzuri, prezența complexului de inferioritate, lipsa afecțiunii ş.a. Formele de manifestare 
sunt diverse, de la agresivitatea verbală, atitudinală, impulsivitate şi tendinţa de a domina, 
până la autoagresivitate. Datorită impulsivităţii, reacțiile lor sunt imprevizibile şi ei 
constitue un real pericol social, mai cu seamă în comunitățile de adolescenţi. Individual, 
agresivul este simpaticomimetic, cu mare mobilitate a stărilor de excitație, dominat de 
adrenalină, iar în psihosomatică se încadrează, de regulă, în tipul mezomorf (şi 
displastic). Integrat într-o activitate militară sau sportivă bine organizate şi conduse, 
deținătorul unui astfel de comportament îşi poate reorienta agresivitatea în direcția 
obținerii unor rezultate pozitive (în război, în sporturi precum boxul, unele arte marțiale 
etc.). 


Comportamentul mimetic. Deţinătorii acestei categorii comportamentale pot fi 
întâlniți atât printre proşti şi mediocri, cât şi printre deştepţi. Din acest motiv, în 
psihosomatică sunt întâlniți în toate tipurile mai rar în cel ectomorf), ceea ce susține ideea 
că ei nu sunt aparținători nativi ai acestei categorii, ci sunt victimele unei educații 
profund false (primită, mai cu seamă, prin modele prost alese) . Pentru ei, viaţa este un 
joc la « cacealma » şi principiul după care se conduc este « scopul scuză mijloacele ». 
Mimeticii se orientează foarte bine în viață şi descoperă cu uşurinţă ce este mai prețuit în 
comportamentele umane în fiecare etapă a existenţei şi pe fiecare treaptă socială. În 
slujba atingerii scopurilor proprii prin mijloace şi modalitaţi false, menite să inducă în 
eroare. Dacă, spre exemplu, se anunță lansarea unei cărți de mare valoare, ei sunt prezenți 
la eveniment, dar nu în spatele sălii, ci în faţă, la vedere, dacă este posibil chiar în câmpul 
camerei TV. Şi chiar cumpără cartea, dar aceasta va deveni obiect de fală în biblioteca 
proprie (pentru vizitatori) şi nu un mijloc de îmbogăţire spirituală. Chiar va pune mâna pe 
lucrare aproape zilnic, dar numai pentru a o şterge de praf. El vrea ca prin prezenţa la 
eveniment, prin achiziționare lucrării lumea să îl considre a face parte din acea pătură a 

intelectualilor autentici printre care s-a învârtit. Alţii sunt tentaţi de titluri academice şi, în 
modalităţi adecvate (false, frauduloase), obţin diplome de licenţă sau chiar doctorale. 
Această categorie de indivizi constitue cel mai mare pericol pentru societate. Din 
nefericire, mulți —chiar prea mulți- şi reuşesc să înşele lumea, afişând cât mai la vedere 
un ambalaj strălucitor care îmbracă un produs fără valoare autentică. Deţinătorul acestei 
categorii de comportament poartă un nume: impostor. Pentru el, sinecura este modul 
obişnuit de a exista şi suprema lui satisfacţie. 


Comportamentul normal. Avem cel mai scurt comentariu de făcut în legătură cu 
această categorie. De ce? Tocmai pentru că ne este cu neputinţă să definim corect şi 
complet normalul ! Suntem în situația Organizaţiei Mondiale a Sănătății care defineşte 
sănătatea ca « starea de bine » a individului. Sintagma ni se pare cel puţin hilară, şi acesta 
este motivul pentru care renunțăm la definirea comportamentului uman normal. În fond, 
am putea afirma şi noi că un comportament normal este acela care nu deţine nici una 
dintre caracteristicile comportamentelor enumerate mai sus. Dar, am fi total incorecţi, 
întrucât normalitatea frizează perfecțiunea. Şi care dintre noi poate spune că este perfect, 
adică normal? În ceea ce mă priveşte, eu nu-mi pot asuma un asemenea risc ! Desigur, 
defectele descrise mai sus nu ne caracterizează, dar nici nu ne sunt total străine. Avem 
momente, chiar scurte etape în viaţă când suntem submisivi, agresivi etc., dar acestea nu 
ne domină. Rămânem la adevărul că omul cu comportament normal este acela car face ca 
între sublim şi ridicol, între Sisif şi Prometeu să nu existe crevase de netrecut, ci distanțe 
micronice. 

Autoevaluare 


Prin ce se poate argumenta discontinuitatea dintre bazele comportamentului 
uman, fata de comportamentul animal? 


„ Care sint tipurile de cauze si cum pot fi ele diferentiate? 
In ce consta finalitatea comportamentelor? 
Care sint tipurile de invatare si prin ce se deosebesc ele? 


Sintem intelepti de la Natura, sau devenim intelepti ? 

